b'\n_START_ARTICLE_\nMaud von Ossietzky\n_START_SECTION_\nBakgrunn\n_START_PARAGRAPH_\nHennes far d\xc3\xb8de da hun var 17 og moren et \xc3\xa5r senere, og hun reiste derfor til en tante i England, som sendte henne p\xc3\xa5 et internat. Da hun ble voksen reiste hun til Manchester, hvor hun arbeidet som sykes\xc3\xb8ster, og etterhvert engasjerte seg i den engelske kvinnerettsbevegelsen.\n_START_SECTION_\nEkteskap\n_START_PARAGRAPH_\nI 1912 m\xc3\xb8tte hun Carl von Ossietzky p\xc3\xa5 en kaf\xc3\xa9 i Hamburg, og de giftet seg \xc3\xa5ret etter i England. P\xc3\xa5 dette tidspunktet hadde hun fremdeles en betydelig formue som hun hadde arvet etter faren. Denne ble imidlertid beslaglagt av britiske myndigheter ved utbruddet av f\xc3\xb8rste verdenskrig. _NEWLINE_Ved slutten av krigen flyttet familien Ossietzky fra Hamburg til Berlin. Der var Carl von Ossietzky utgiver av tidsskriftet Weltb\xc3\xbchne. P\xc3\xa5 grunn av hans mangesidige journalistiske virke ble det lite tid til familieliv. Datteren fortalte senere at \xc2\xabbladet slukte min far og gjorde min mor syk\xc2\xbb. Med denne sykdommen mente hun Mauds alkoholisme. Sykdommen var ogs\xc3\xa5 grunn til at Carl von Ossietzky ikke ville la kona v\xc3\xa6re alene, og derfor, til tross for innstendige r\xc3\xa5d, dro hjem til sin leilighet etter riksdagsbrannen, og derp\xc3\xa5 ble arrestert av to politimenn den 28. februar 1933._NEWLINE_Maud von Ossietzky tilbragte deretter en tid p\xc3\xa5 et sanatorium i Berlin, og flyttet senere til svigerfaren i Hamburg. Etter at Carl von Ossietzky ble l\xc3\xb8slatt fra konsentrasjonsleir i 1936 m\xc3\xb8ttes ekteparet igjen i Berlin. De siste to \xc3\xa5rene tilbragte Carl von Ossietzky p\xc3\xa5 et sykehus i Berlin. Han d\xc3\xb8de i 1938. Maud von Ossietzky fors\xc3\xb8kte \xc3\xa5 plassere prispengene mannen hadde mottatt i forbindelse med Nobelprisen fornuftig, og gikk til advokaten Kurt Wannow, som imidlertid underslo pengene.\n_START_SECTION_\nEtter annen verdenskrig\n_START_PARAGRAPH_\nEtter annen verdenskrig fors\xc3\xb8kte hun \xc3\xa5 videref\xc3\xb8re mannens journalistiske virke, og fikk lisens av de britiske okkupantene til \xc3\xa5 utgi tidsskriftet Carl von Ossietzky\xe2\x80\x98s Weltb\xc3\xbchne. De tidligere eierne av tidsskriftet Neue Weltb\xc3\xbchne, som hadde utkommet i eksil til 1939, protesterte mot dette. I tillegg bestemte de britiske okkupantene at journalisten Peter de Mendelssohn skulle sensurere tidsskriftet, noe Maud von Ossietzky og hennes krets mislikte. Av denne grunnen flyttet hun utgivelsesstedet til den sovjetiske sonen i Berlin, og utgav det der under den gamle tittelen Weltb\xc3\xbchne.'